Skuespiller Morten Røhrt (64) er død
Røhrt har i en årrekke vært ansatt ved Oslo Nye Teater, som bekrefter dødsfallet overfor VG. – Jeg kan bekrefte at han døde i helgen. Han er en av våre kjære skuespillere og dette er fryktelig leit. Våre tanker går til familien, sier informasjonssjef Margareta Magnus Myhre, til VG. Skuespilleren jobbet for tiden med stykket «Deilige gamle teater», som han hadde laget selv, sammen med Bentein Baardson på regi. Stykket skulle opp for tredje gang. – Det er en vandreforestilling som har gått på Centralteatret. En hyllest til teaterlivet, hvor han brukte erfaringer fra sitt eget liv på teater, sier Magnus Myhre. Skuespillerkollega Bjarte Hjelmeland omtaler også skuespillerens bortgang i et innlegg på sin Facebook-side. – Uforståelig og trist at Morten Røhrt ikke er her lenger. God venn og kollega. Ufattelig kunnskapsrik og et ekte teatermenneske. Allerede savnet, skriver Hjelmeland. Marian Aas Hansen har jobbet med Røhrt i en produksjon på Oslo Nye, – Han var en super kollega og skuespiller, og en skikkelig hyggelig og snill mann. Dette var veldig trist, skriver hun i en sms til VG. I tillegg til en rekke oppsetninger på teaterscenen har Røhrt også medvirket i TV-serier. På TV-skjermen er han kanskje best kjent for å ha spilt karakteren «Cato Halvorsen», vaktmester i såpeseieren «Hotel Cæsar». Han har også gitt stemme til en rekke karakterer på film og lydbøker.
Skuespilleren Morten Røhrt har gått bort, 64 år gammel.